**PRIJEDLOG**

Temeljem članka 17. stavak 1. podstavak 1. Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22) i članka 31. Statuta Općine Martijanec („Službeni vjesnik Varaždinske županije“, broj 10/13, 24/13, 18/18, 09/20, 14/21 i 14/23) **Općinsko vijeće Općine Martijanec na 20. sjednici održanoj dana 20. prosinca 2023. godine, donosi**

ZAKLJUČAK

o donošenju Analize stanja sustava civilne zaštite Općine **Martijanec** u 2023. godini

1. Općinsko vijeće Općine Martijanec donosi Analizu stanja sustava civilne zaštite Općine Martijanec u 2023. godini.

2. Analiza stanja sustava civilne zaštite Općine Martijanec u 2023. godini čini sastavni dio ovog Zaključka.

3. Ovaj zaključak stupa na snagu osmog dana od dana objave u „Službenom vjesniku Općine Martijanec“.

KLASA: 240-05/23-01/4

URBROJ: 2186-19-01-23-2

Martijanec, 20. prosinca 2023. godine

**PREDSJEDNIK OPĆINSKOG VIJEĆA**

Stjepan Golubić, ing.

**OPĆINA MARTIJANEC**

ANALIZA STANJA

SUSTAVA CIVILNE ZAŠTITE

OPĆINE MARTIJANEC

U 2023. GODINI

U Martijancu, 2023. godine

Analiza stanja sustava civilne zaštite Općine **Martijanec**

u 2023. godini

UVOD

Donošenjem Zakona o sustavu civilne zaštite riješen je postojeći problem konflikta između pojmova „zaštita i spašavanje" i „civilna zaštita“ odnosno provedena je sveobuhvatna normativna reforma sustava, a preimenovanjem sustava zaštite i spašavanja u sustav civilne zaštite izvršeno je pojmovno usklađivanje i standardiziranje sa stanjem na prostoru Europske unije na način da se zaštita i spašavanje u velikim nesrećama i katastrofama definiraju kao aktivnosti u sustavu civilne zaštite.

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

1. PLANSKI DOKUMENTI

1.1. Procjena rizika od velikih nesreća i plan djelovanja civilne zaštite

Procjena rizika od velikih nesreća

Stupanjem na snagu gore spomenutog Zakona o sustavu civilne zaštite civilna zaštita ustrojava se kao poseban organizacijski okvir, odnosno jedinstvena cjelina čijim se preventivnim, planskim i operativnim djelovanjem provode mjere i aktivnosti radi spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Zakonom i aktima donesenim temeljem istog smanjeno je i donošenje planskih dokumenata za jedinice lokalne samouprave. Jedan od planskih dokumenata je i Procjena rizika od velikih nesreća za područje općine Martijanec (u daljnjem tekstu: Procjena rizika).

Temelj za donošenje Procjene rizika su Smjernice za izradu rizika od velikih nesreća za područje Varaždinske županije, donijete od strane župana Varaždinske županije (KLASA: 810-01/16-01/1, URBROJ: 2186/1-02/1-16-44, od 20. prosinca 2016. godine).

Procjena rizika je izlazni dokument izrađen na temelju navedenih Smjernica, a u svrhu smanjenja rizika i posljedica velikih nesreća, odnosno prepoznavanja i učinkovitog upravljanja rizicima.

Izrada Procjene rizika je proces koji treba redovito pratiti i po potrebi modificirati sukladno promjenama u okolišu, tehničko tehnološkim procesima te društvenim promjenama.

Općinsko vijeće Općine Martijanec donijelo je 2. studenoga 2017. godine Procjenu rizika od velikih nesreća za područje Općine Martijanec (u daljnjem tekstu: Procjena), KLASA: 810-01/17-01/1, URBROJ: 2186/19-01-17-4. U skladu s objektivnim potrebama isti je akt ažuriran Odlukom o donošenju Dopuna i ažuriranju Procjene rizika od velikih nesreća na području Općine Martijanec, donesenom od strane Općinskog vijeća Općine Martijanec 28. ožujka 2019. godine, KLASA: 810-01/19-01/4, URBROJ: 2186/19-01-19-1. Spomenuti dokument doživio je svoje posljednje promjene 2021. godine, donošenjem Odluke o donošenju revizije Procjene rizika od velikih nesreća za Općinu Martijanec – Revizija I – 3/2021, usvojene od strane Općinskog vijeća na sjednici održanoj 22.-24. ožujka 2021. godine, KLASA: 810-01/21-01/4, URBROJ: 2186/19-01-21-1, od 24. ožujka 2021. godine.

Procjenu je 2016. godine, kao i njezinu dopunu s ažuriranjem 2019. godine izradila ovlaštena pravna osoba za izradu dokumenata civilne zaštite Vizor d.o.o. iz Varaždina, dok je reviziju iste provela Radna skupina osnovana Odlukom općinskog načelnika o izradi revizije Procjene rizika od velikih nesreća za Općinu Martijanec (KLASA: 810-01/21-01/3, URBROJ: 2186/19-02-21-1 od 4. ožujka 2021. godine).

Procjenom su razrađena potencijalno moguća ugrožavanja stanovništva, materijalnih i kulturnih dobara i okoliša od opasnosti, nastanka i posljedica katastrofa i velikih nesreća te spremnost i djelovanje sudionika sustava civilne zaštite, posebno njegovih operativnih snaga.

Tijekom 2022. godine Procjena je dodatno ažurirana također temeljem angažmana ranije spomenute Radne skupine angažirane odlukom općinskog načelnika.

Plan djelovanja civilne zaštite

Na temelju članka 17. stavka 3. podstavka 1. Zakona o sustavu civilne zaštite općinski načelnik donosi Plan djelovanja civilne zaštite za područje Općine Martijanec.

Plan djelovanja civilne zaštite je jedan od planskih dokumenata temeljem članka 1. stavka 1. podstavka 2. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/21) (u daljnjem tekstu: Pravilnik o izradi planskih dokumenata).

Na temelju članka 2. stavka 1. Pravilnika o izradi planskih dokumenata planski dokumenti u području civilne zaštite izrađuju se na temelju Procjene rizika.

Plan djelovanja civilne zaštite Općine Martijanec na temelju gore navedene prve Procjene donesen je Odlukom općinskog načelnika KLASA: 810-01/19-01/7, URBROJ: 2186/19-02-19-2, od 1. lipnja 2019. godine.

Plan je temeljni okvir za planiranje djelovanja svih čimbenika sustava civilne zaštite u katastrofi i velikoj nesreći na području općine Martijanec. Sastoji se od planova djelovanja po mjerama civilne zaštite sa zadaćama svakog nositelja, čijim ostvarivanjem se osigurava usklađeno djelovanje operativnih snaga sustava civilne zaštite i snaga pravnih osoba od interesa za sustav civilne zaštite na području općine Martijanec. Planom se utvrđuje organizacija aktiviranja i djelovanja sustava civilne zaštite, preventivne mjera i postupci, zadaće i nadležnost ljudskih snaga i potrebita materijalno-tehnička sredstava, te provođenje mjera civilne zaštite do otklanjanja posljedica katastrofe i velike nesreće.

Donošenje novog revidiranog Plana djelovanja civilne zaštite za područje Općine Martijanec planirano je za početak 2024. godine, s obzirom da je nova odluka vezana uz utvrđivanje pravnih osoba od interesa za sustav civilne zaštite Općine Martijanec usvojena nekoliko dana prije izrade ovog dokumenta odnosno analize.

2. OPERATIVNE SNAGE SUSTAVA CIVILNE ZAŠTITE

Operativne snage od interesa za sustav civilne zaštite određene su Odlukom o određivanju pravnih osoba od interesa za sustav civilne zaštite Općine Martijanec, KLASA: 240-05/23-01/3, URBROJ: 2186-19-01-23-3 od 29. studenoga 2023. godine.

Odluka je u skladu s člankom 17. stavka 1. alineje 3. Zakona o sustavu civilne zaštite te je dobila suglasnost Područnog ureda civilne zaštite Varaždin.

Temeljem Procjene operativne snage sustava civilne zaštite te pravne osobe od interesa za sustav civilne zaštite na području Općine Martijanec su:

1. Colas Mineral d.o.o., Varaždin, Međimurska 26,
2. Hrast-export-Puklavec d.o.o. Hrastovljan 1 c,
3. Lukom d.o.o., Ludbreg, Koprivnička 17,
4. GKP Pre-kom d.o.o., Prelog, Hrupine 7b,
5. Lim-mont d.o.o., Vrbanovec, Brigade Braće Radić 8,
6. Veterinarska stanica Ludbreg - Nova d.o.o., Ludbreg, Ljudevita Gaja 47,
7. Osnovna škola Martijanec, Martijanec, Školska 3.

Sukladno članku 20. stavak 1. novog Zakona mjere i aktivnosti u sustavu civilne zaštite provode operativne snage sustava civilne zaštite i to:

* stožeri civilne zaštite,
* operativne snage vatrogastva,
* operativne snage Hrvatskog Crvenog križa,
* operativne snage Hrvatske gorske službe spašavanja,
* udruge,
* postrojbe i povjerenici civilne zaštite,
* koordinatori na lokaciji,
* pravne osobe u sustavu civilne zaštite.

Izvršno tijelo lokalne samouprave sukladno članku 17. stavak 3. podstavak 6. Zakona odgovorno je pored ostalog za osnivanje operativnih snaga.

2.1. Stožer civilne zaštite Općine Martijanec

Stožer civilne zaštite Općine Martijanec osnovan je Odlukom o osnivanju Stožera civilne zaštite Općine Martijanec, KLASA: 810-01/21-01/6, URBROJ: 2186/19-03-21-1 od 21. lipnja 2021. godine („Službeni vjesnik Varaždinske županije“, broj 63/21). Sastav Stožera doživio je promjene sastava 2022. godine, prvo Odlukom o izmjeni Odluke o osnivanju Stožera civilne zaštite Općine Martijanec, KLASA: 810-01/21-01/6, URBROJ: 2186-19-02-21-3 od 20. listopada 2022. godine („Službeni vjesnik Varaždinske županije“, broj 63/21), a potom Odlukom i izmjeni Odluke o osnivanju Stožera civilne zaštite Općine Martijanec, KLASA: 810-01/21-01/6, URBROJ: 2186-19-02-21-4 od 8. studenoga 2022. godine („Službeni vjesnik Varaždinske županije“, broj 103/22).

Osnivanje Stožera provedeno je u skladu s člankom 24. stavkom 1. Zakona o sustavu civilne zaštite, kao i člankom 6. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“, broj 126/19).

Način rada Stožera, pripremanje, sazivanje i rad na sjednicama Stožera, donošenje odluka iz njegovog djelokruga rada, prava i dužnosti članova Stožera te druga pitanja utvrđena su Poslovnikom o radu Stožera civilne zaštite Općine Martijanec („Službeni vjesnik Varaždinske županije“, broj 61/17) .

Stožer civilne zaštite Općine Martijanec čine sljedeće osobe:

1. **Saša Lenček**, načelnik Stožera (predsjednik Vatrogasne zajednice Općine Martijanec),
2. **Martina Balenta** - zamjenica načelnika Stožera (pročelnica Jedinstvenog upravnog odjela Općine Martijanec),
3. **Mario Balaić** – član (predstavnik Dobrovoljnog vatrogasnog društva Martijanec),
4. **Vlado Stepan** - član (predstavnik MUP-a, Policijske postaje Ludbreg),
5. **Sonja Huzjak** - član (predstavnik školstva),
6. **Mario Mihin** - član (predstavnik HGSS),
7. **Mirjana Jerbić** - član (predstavnica HCK - Gradsko društvo CK Ludbreg, Mjesno društvo CK Martijanec),
8. **Stjepan Kovaček** - član (konzultant za pitanja civilne zaštite i vatrogastva),
9. **Nedeljko Kučej**, član (predstavnik Ravnateljstva civilne zaštite, Područnog ureda Varaždin),
10. **Mirela Petriš**, član (predstavnik zdravstva).

Valja spomenuti kako je dio članova Stožera u prošlom sazivu istog, točnije početkom 2018. godine završio osposobljavanje prema Programu osposobljavanja članova stožera civilne zaštite, u organizaciji Područnog ureda za zaštitu i spašavanje Varaždin, dok su novi predstavnici izvršne vlasti po istom pitanju educirani krajem 2021. godine.

Stožer je tijekom 2023. godine održao jednu službenu sjednicu i to uoči organizacije pokazne vježbe operativnih snaga sustava civilne zaštite Općine Martijanec.

Pokazna vježba operativnih snaga sustava civilne zaštitepod nazivom „Slanje 2023“ održana je se na području središnjeg dijela naselja Slanje dana 5. studenoga 2023. s početkom u 17:00 sati, u trajanju od 60 minuta, a prema Elaboratu vježbe pripremljenom od strane Stjepana Kovačeka, direktora konzultantske tvrtke i-KSO d.o.o. i stručnjaka civilne zaštite EU, ujedno i izrađivača planskih akata Općine Martijanec iz područja civilne zaštite.

Pretpostavka vježbe sadržavala je reakciju svih elemenata općinskog sustava civilne zaštite na potres, odnosno spašavanje ugroženih i unesrećenih osoba iz javnog objekta pogođenog učincima posljedične eksplozije te požara, pri čemu je za lokaciju vježbe izabran objekt društvenog doma u Slanju. Ova vježba izvedena je u skladu s važećim Planom djelovanja civilne zaštite općine iz 2019. godine.

Ciljevi vježbe obuhvaćali su provjeru spremnosti, organiziranosti i osposobljenosti operativnih snaga sustava civilne zaštite općine te edukaciju nazočnih promatrača o djelovanju operativnih snaga sustava civilne zaštite.

Vježbovnu skupinu u vježbi činili su:

* 50-tak operativnih članova DVD-ova s područja VZO Martijanec (20-tak operativnih članova DVD-a Martijanec te po 4-5 operativnih članova DVD-a Čičkovina, DVD-a Hrastovljan, DVD-a Madaraševec, DVD-a Slanje (kao markiranti) i DVD-a Vrbanovec), koji su uspješno proveli spašavanje 5 ozlijeđenih osoba iz javnog objekta i njegove okolice, potragu za 3 nestale osobe (zajedno s HGSS-om), odnosno ugasili posljedično nastale požare te preventivno djelovali mlazovima vode s ciljem sprečavanja širenja požara;
* 1 tim hitne medicinske službe „razine 1“ Zavoda za hitnu medicinu Varaždinske županije (liječnik, medicinski tehničar i vozač), koji je zbrinuo 3 ozlijeđene osobe, prethodno spašene od strane drugih operativnih snaga;
* djelatnici PP Ludbreg (2 djelatnika), koji su regulirali promet u središtu naselja;
* pripadnici Gradskog društva Crvenog križa Ludbreg (5 pripadnika) koji su proveli pripremu markiranata („šminkanje ozljeda“), pripomoć hitnoj medicinskoj službi u saniranju ozljeda unesrećenih i psihosocijalnu pomoć istima;
* pripadnici Hrvatske gorske službe spašavanja Varaždin, Stanice Varaždin (4 člana), koji su zajedno s vatrogasnim snagama proveli potragu za 3 nestale osobe odnosno spašavanje istih iz obližnjih šumaraka, pruživši im istovremenu prvu medicinsku pomoć;
* povjerenici civilne zaštite i njihovi zamjenici s područja mjesta Slanje (4 osobe);
* vlasnik rovokopača s istim strojem.

Nakon održavanja vježbe uslijedilo je postrojavanje operativnih snaga, predaja prijavka načelniku Općine Martijanec te kratak domjenak za sve sudionike i promatrače vježbe.

Vlada Republike Hrvatske proglasila je 11. svibnja 2023. godine kraj epidemije bolesti COVID-19 uzrokovane virusom SARS-CoV-2 u cijeloj Hrvatskoj. Odluka je donesena na temelju članka 2. stavka 5. Zakona o zaštiti pučanstva od zaraznih bolesti. Ovom Odlukom o prestanku epidemije bolesti COVID-19 u Hrvatskoj prestala je važiti prethodna Odluka o proglašenju epidemije donesena 11. ožujka 2020.

Stožer civilne zaštite Općine Martijanec za vrijeme važenja mjera Stožera civilne zaštite Republike Hrvatske (početkom travnja 2022. godine većina mjera je stavljena zvan snage) provodio je mjere za sprečavanje širenja bolesti sukladno odlukama Stožera civilne zaštite Republike Hrvatske.

Valja podsjetiti kako je Općinsko vijeće na svojoj 4. izvanrednoj sjednici održanoj 17. travnja 2020. godine donijelo Odluku o zajedničkom koordiniranju poslova i aktivnosti djelovanja civilne zaštite na području Općine Veliki Bukovec, Grada Ludbrega, Općine Martijanec, Općine Mali Bukovec i Općine Sveti Đurđ.

2.2 Postrojba civilne zaštite, povjerenici civilne zaštite

Općina je donijela Odluku o osnivanju Tima civilne zaštite opće namjene Općine Martijanec, KLASA: 810-06/10-02/1, URBROJ: 2186/19-01-10-01 od 28. prosinca 2010. godine, koja je bila u skladu sa člankom 17., st. 1., alineja 4. Zakona o sustavu civilne zaštite te člankom 3. Pravilnika o ustrojstvu, popuni i opremanju postrojbi civilne zaštite i postrojbi za uzbunjivanje („Narodne novine“, broj: 111/07). Postrojba je brojila 23 pripadnika, što je bilo u skladu s tada važećom Procjeni ugroženosti Općine Martijanec. Smotra postrojbe civilne zaštite je održana 2011. godine. Mobilizacijski pozivi su bili napisani, redovito ažurirani te u jednom primjerku istih dostavljeni PUZS-u Varaždin.

Općinski načelnik sukladno članku 17. stavak 3. podstavak 3. Zakona o sustavu civilne zaštite prema Općinskom vijeću Općine Martijanec nije pripremio i dostavio prijedlog odluke o osnivanju postrojbi civilne zaštite, već je u skladu sa svojim ovlastima, kao i utvrđenim intenzitetima rizika u Procjeni rizika od velikih nesreća za Općinu Martijanec, Općinskom vijeću predložio ukidanje spomenutog Tima civilne zaštite opće namjene. Temeljem tog prijedloga Općinsko vijeće donijelo je 16. svibnja 2019. godine Odluku o stavljanju van snage Odluke o osnivanju Tima civilne zaštite opće namjene Općine Martijanec, KLASA: 810-01/19-01/6, URBROJ: 2186/19-01-19-01.

Povjerenici civilne zaštite i njihovi zamjenici imenovani su u skladu s člankom 34. stavkom 1. Zakona o sustavu civilne zaštite i člankom 21. stavkom 1. Pravilnika o mobilizaciji, uvjetima i načinu rada operativnih snaga sustava civilne zaštite, a temeljem odluke općinskog načelnika, KLASA: 810-05/22-01/1, URBROJ: 2186-19-02-22-01 od 19. prosinca 2022. godine („Službeni vjesnik Varaždinske županije“, broj 127/22). Na području Općine Martijanec imenovano je 15 povjerenika civilne zaštite te svaki od njih ima svog zamjenika.

2.3. Operativne snage vatrogastva

Vatrogastvo kao temeljna operativna snaga sustava civilne organizirano je kao mreža vatrogasnih postrojbi operativno uvezanih preko nadležnih vatrogasnih zajednica na svim razinama djelovanja (Vatrogasna zajednica općine Martijanec, Vatrogasna zajednica Varaždinske županije, Hrvatska vatrogasna zajednica).

Vatrogasna zajednica općine Martijanec je temeljna organizacija u sustavu civilne zaštite na području općine Martijanec, koja koordinira i usmjerava djelovanje udruženih 8 dobrovoljnih vatrogasnih društava:

* Dobrovoljno vatrogasno društvo Martijanec (osnovano 1896. godine),
* Dobrovoljno vatrogasno društvo Čičkovina (osnovano 1933. godine),
* Dobrovoljno vatrogasno društvo Hrastovljan (osnovano 1941. godine),
* Dobrovoljno vatrogasno društvo Madaraševec (osnovano 1950. godine),
* Dobrovoljno vatrogasno društvo Gornji Martijanec-Rivalno (osnovano 1951. godine),
* Dobrovoljno vatrogasno društvo Slanje (osnovano 1928. godine),
* Dobrovoljno vatrogasno društvo Sudovčina (osnovano 1950. godine),
* Dobrovoljno vatrogasno društvo Vrbanovec (osnovano 1902. godine).

Tijekom 2022. godine uslijed pomanjkanja članstva s radom je prestalo Dobrovoljno vatrogasno društvo Gornji Martijanec-Rivalno (osnovano 1951. godine), a preostali članovi pristupili su DVD-u Martijanec kao izdvojeno odjeljenje.

Skupština VZO Martijanec kao najviše tijelo upravljanja na kraju svake tekuće godine donosi Program rada za slijedeću godinu, dok početkom naredne godine usvaja Izvješće o poslovanju za prethodnu godinu uz pripadajuće financijske izvještaje utvrđene važećim propisima.

*Tablica 1: Pregled članstva i temeljne tehnike vatrogasnih postrojbi na području Općine Martijanec*

|  |  |  |  |  |
| --- | --- | --- | --- | --- |
| Naziv DVD-a | Lokacija vatrogasnog doma / spremišta | Broj članova | | Opremljenost vatrogasnim vozilima, pumpama i drugom značajnijom skupnom opremom |
| Ukupno | Operativni |
| Martijanec  („središnji“ DVD) | Varaždinska 88,  Martijanec | 172 | 20 | * navalno vozilo „Dennis Sabre“:   - voda: 1800 1, prijevoz: 1+5 osoba   * navalno vozilo „Iveco Daily“:   - voda: 1000 l, pjenilo: 20 1, prijevoz: 1+6 osoba   * kombi vozilo „Renault Trafic“:   - prijevoz: 1+8 osoba   * zapovjedno vozilo „Ford Ranger“ * prijevoz 1+4 osobe * zapovjedno vozilo „Škoda Octavia“ * prijevoz 1+4 osobe * brodica za spašavanje na vodi * prijevoz 10 osoba * 4 prijenosne pumpe (motorne pumpe „Rosenbauer“ i „Honda“ te 2 električne) * 29 intervencijskih kompleta osobne zaštitne opreme   Izdvojeno odjeljenje Gornji Martijanec – Rivalno posjeduje:   * traktorska cisterna „Goša“:   - voda: 3500 1   * 10 intervencijskih kompleta osobne zaštitne opreme |
| Čičkovina | Čičkovina 2 | 51 | 10 | * navalno vozilo „TAM 190“:   - prijevoz: 1+2 osobe   * kombi vozilo „Mercedes Sprinter“:   - prijevoz: 1+8 osoba   * 10 intervencijskih kompleta osobne zaštitne opreme |
| Hrastovljan | Hrastovljan 86 | 77 | 10 | * navalno vozilo „Iveco Magirus“:   - voda: 1800 1, prijevoz: 1+8 osoba   * kombi vozilo „Ford Transit“:   - prijevoz: 1+8 osoba   * 10 intervencijskih kompleta osobne zaštitne opreme |
| Madaraševec | Madaraševec 14/b | 65 | 10 | * traktorska cisterna „Creina“:   - voda: 3500 1   * kombi vozilo „Ford Transit“:   - prijevoz: 1+8 osoba   * 10 intervencijskih kompleta osobne zaštitne opreme |
| Slanje | Braće Radića 81,  Slanje | 66 | 10 | * navalno vozilo „Iveco Magirus“:   - voda: 1800 1, prijevoz: 1+5 osoba   * kombi vozilo „Ford Transit“:   - prijevoz: 1+8 osoba   * 1 prijenosna električna pumpa * 10 intervencijskih kompleta osobne zaštitne opreme |
| Sudovčina | Plitvička 2,  Sudovčina | 58 | 10 | * 2 prijenosne motorne pumpe („Zigler“) * auto prikolica AP Zastava * 10 intervencijskih kompleta osobne zaštitne opreme |
| Vrbanovec | Braće Radića 75, Vrbanovec | 77 | 10 | * kombi vozilo „Fiat Ducato“:   - prijevoz: 1+8 osoba   * prijenosna motorna pumpa „Zigler“ * 10 intervencijskih kompleta osobne zaštitne opreme |
| 8 dobrovoljnih vatrogasnih društava | | 566 | 80 | * 5 navalnih vozila * 6 kombi vozila * 2 zapovjedna vozila * 1 brodica za spašavanje na vodi * 10 prijenosnih pumpi * 2 traktorske cisterne * 99 intervencijskih kompleta osobne zaštitne opreme |

Navedena vatrogasna vozila za gašenje požara zadovoljavaju kapacitete predviđene planskom dokumentacijom.

Oko 300 članova završilo je program osposobljavanja za zvanja u dobrovoljnom vatrogastvu, među kojima gotovo 150 njih posjeduje temeljno zvanje „vatrogasac“, dok su ostali završili ostale više razine osposobljavanja.

**Aktivnosti vatrogastva u 2023. godini**

Čak 125-godišnja tradicija organiziranog dobrovoljnog vatrogastva na području općine Martijanec tijekom proteklog je jednogodišnjeg razdoblja pozitivno nastavljena nizom operativnih i drugih aktivnosti 7 dobrovoljnih vatrogasnih društava.

Vatrogasne postrojbe su sve zadaće koje su pred njih postavljene efikasno i profesionalno obavile što je rezultiralo uspješnim stanjem protupožarne zaštite na području općine Martijanec.

Zabilježen je nešto viši broj intervencija, odnosno 8 gašenja požara, 15 tehničkih intervencija i 5 ostalih intervencija, pri čemu valja reći kako i višegodišnji prosjek iznosi ukupno 15 intervencija na godinu. Uz jednu potragu za nestalom osobom valja izdvojiti i izvanrednu dislokaciju nekolicine operativnih članova i vatrogasne tehnike na poplavljeno područje kod Legrada u susjednoj Koprivničko-križevačkoj županiji.

Tijekom 2023. godine, odnosno uvodnog dijela osmog mandatnog razdoblja u postojećem ustroju vatrogastva Republike Hrvatske, Vatrogasnu zajednicu općine Martijanec vode predsjednik Saša Lenček i zapovjednik Mario Balaić, dok tajničke poslove obavlja Melita Bačani.

Operativni članovi DVD-ova sudjelovali su u više programa osposobljavanja za stjecanje zvanja i specijalnosti u dobrovoljnom vatrogastvu, pri čemu je zvanje „vatrogasac“ stekao 1 član. Članovi DVD-a Martijanec i DVD-a Čičkovina proveli su po dvije interne obuke.

Organizirano je tradicionalno obilježavanje dana vatrogastva odnosno blagdana svetog Florijana, zaštitnika vatrogasaca, uz svetu misu u Hrastovljanu, a jednako tako organizirano je tradicionalno sudjelovanje vatrogasaca u svetoj misi zahvalnici na Staru Godinu.

Sredinom 2023. godine svečanom proslavom obilježena je 90. obljetnica osnutka DVD-a Čičkovina, pod pokroviteljstvom Općine Martijanec, uz nazočnost kolega iz 13 dobrovoljnih vatrogasnih društava i drugih prijateljskih udruga.

Na 14. Natjecanju vatrogasne mladeži Varaždinske županije, održanom 2. srpnja 2023. godine u Varaždinu, VZO Martijanec predstavljali su dječaci u kategoriji muškog pomlatka, pri čemu je DVD Martijanec osvojio 8. mjesto, dok su nešto manje uspješna bila odjeljenja DVD-a Hrastovljan (31. i 39. mjesto).

Valja podsjetiti kako je krajem 2020. godine Općinsko vijeće Općine Martijanec donijelo novu Procjenu ugroženosti od požara i tehnološke eksplozije Općine Martijanec, kao i Plan zaštite od požara Općine Martijanec, kao temeljne općinske dokumente iz područja zaštite od požara. Ključan segment tih dokumenata zasigurno je pregled mjera i aktivnosti koje bi trebale biti provedene radi unapređenja stanja sustava zaštite od požara na području Općine Martijanec.

2.4. Operativne snage Hrvatske gorske službe spašavanja – Stanice Varaždin

Hrvatska gorska služba spašavanja je dobrovoljna i neprofitna humanitarna služba javnog karaktera. Specijalizirana je za spašavanje na planinama, stijenama, speleološkim objektima i drugim nepristupačnim mjestima kada pri spašavanju treba primijeniti posebno stručno znanje i upotrijebiti opremu za spašavanje u planinama. Rad Hrvatske gorske službe spašavanja definiran je Zakonom o Hrvatskoj gorskoj službi spašavanja („Narodne novine“, broj 79/06 i 110/15).

HGSS – Stanica Varaždin ima ukupno 31 člana od kojih je 16 gorskih spašavatelja, 12 te 3 suradnika. Raspolaže sa sljedećom opremom za djelovanje u slučaju nesreća i prirodnih katastrofa:

* gorska nosiljka Mariner - 4 kom,
* gorska nosiljka Tyral - 1 kom,
* nosila za speleo-spašavanje,
* UT nosila - 2 kom,
* vakuum-madraci,
* službena vozila - 1 osobno, 1 putničko-kombi vozilo, 2 terenska vozila,
* aluminijski čamac i pripadajuća prikolica za cestovni prijevoz,
* užad - statička i dinamička užeta za spašavanje iz stijena, speleoloških objekata, ruševina i sl.,
* tehničke sprave za rad s užetom i kretanje po užetu,
* akumulatorska bušilica i brusilica - po 1 kom,
* motorna pila - 1 kom,
* radio uređaji,
* GPS uređaji za potrage,
* komplet (suha odijela, kacige, prsluci) za spašavanje iz vode - 9 kom,
* bespilotne letjelice, dron - 2 kom (od toga 1 sa termalnom kamerom),
* medicinska oprema: medicinski interventni ruksaci, osobna oprema za pružanje prve pomoći, imobilizacijske udlage, imobilizacijska daska, AED defibrilator, imobilizacijske sprave tipa KED, blue-splint udlage.

Tijekom 2023. godine, HGSS – Stanica Varaždin sudjelovala je u sljedećim aktivnostima:

* akcije spašavanje na području cijele Republike Hrvatske,
* vježbe, održavanje spremnosti unutar Stanice Varaždin (prva pomoć u neurbanim i teško dostupnim područjima, turno skijanje, zimske tehnike – lavine, sondiranja, lociranje pomoću predajnika, kartografija, speleo-spašavanje, ljetne tehnike),
* osposobljavanje članova Stanice kao sudionika u stožerima civilne zaštite gradova i općina,
* pokazne vježbi spremnosti u suradnji s jedinicama lokalne samouprave,
* obučavanje i priprema kandidata Stanice za pristupanje tehničkim tečajevima za obuku HGSS-a: tečaj speleo-spašavanja, tečaj spašavanja u zimskim uvjetima (skijališta, uređene i neuređene staze, tehnički teren), tečaj prve pomoći u neurbanim i teško dostupnim područjima,
* sudjelovanje na tečajevima (obuka HGSS-a za pripravnike i suradnike),
* relicenciranje pružanja prve pomoći za članove Stanice zajedno s članovima Stanice Samobor,
* dežurstva na sportskim događajima: trail, paragliding, WRC, aktivnosti na vodi,
* dežurstvo u NP Paklenica tijekom turističko-penjačke sezone,
* predavanja i vježbe na ljetnoj alpinističkoj školi PK Vertikal,
* predavanja i vježbe na planinarskim školama u Varaždinu i Ivancu.

2.5. Operativne snage Hrvatskog crvenog križa

Prema Zakonu o Hrvatskom Crvenom križu, osnovni ciljevi društava Crvenog križa su ub­lažavanje ljudskih patnji, a osobito onih izazvanih velikim prirodnim, ekološkim i drugim nesrećama, s posljedicama masovnih stradanja i epidemijama.

Stupanjem na snagu Zakona o sustavu civilne zaštite („Narodne novine“, broj 82/15, 118/18, 31/20, 20/21, 114/22) definirano je da je Crveni križ operativna snaga u zaštiti i spašavanju te su sukladno tome izrađeni potrebni dokumenti u jedinicama lokalne samouprave, a uloga Gradskog društva Crvenog križa Ludbreg je priprema i obučavanje ekipa, odnosno interventnog tima te vo­lontera i građana za slučaj izvanrednih situacija. Gradsko društvo Crvenog križa Ludbreg, kao dio sustava Hrvatskog Crvenog križa, u toku 2023. godine proveo je osposobljavanje svojih zaposlenika i članova - volontera, ima u pripremi opremu za djelovanje u katastro­fama i izvanrednim situacijama i provodi kontinuirano informiranje i educiranje građana.

Gradsko društvo Crvenog križa Ludbreg je operativna snaga sustava civilne zaštite za pod­ručje grada Ludbrega i četiriju općina: Veliki Bukovec, Mali Bukovec, Martijanec i Sveti Đurđ.

Društvo tijekom ove godine provodi projekt u partnerstvu s Društvom Crvenog križa Varaždinske županije pod nazivom „Zajedno smo sigurni“ u sklopu kojeg je održano šest radionica na kojima je sudjelovalo 50-ak volontera, članova Društva i Društvom Crvenog križa Varaždinske županije. U sklopu istog održane su i dvije pokazne vježbe, 22. travnja 2023. u Svetom Đurđu i 9. listopada 2023. u Velikom Bukovcu. Obje vježbe bile su regionalnog karaktera odnosno sudjelovale su sve snage u sustavu civilne zaštite regije Ludbreg koja obuhvaća četiri općine i grad Ludbreg. Osim tih vježbi Društvo je sudjelovalo i u pokaznoj vježbi općine Martijanec, održane 05. studenoga 2023. pod nazivom „Slanje 2023“. Kroz projekt je izrađena i online karta koja pokazuje sve strateški bitne objekte u regiji.

Kroz program „Mobilnog tima i pomoć u kući“ prevezeno je do 1. prosinca 2023. 150 korisnika uz pratnju do liječnika i drugih institucija. Uslugu podizanja lijekova koristilo je 127 nemoćnih i bolesnih osoba, nabavu hrane i dostavu do kuće koristilo je 274 korisnika, pomoć oko ogrjeva 50 korisnika (utrošeno 130 sati) i uslugu košnje trave 19 korisnika (utrošeno 35,5 sati).

Kroz program Psihosocijalne podrške do 1. prosinca 2023. pruženo je 70 sati individualnog razgovora.

Tijekom godine izdano je 123 ortopedskih pomagala, 515 komada pelena, 612 uložaka za odrasle i 200 podložaka za krevet. Prikupljeno je 816,50 kg i izdano 645,5 kg odjeće.

Šator je posuđen kroz ljetne mjesece općini Veliki Bukovec u 4 navrata i gradu Ludbregu u sklopu manifestacije „Dani svete nedjelje u Ludbregu“, u koju je bilo uključeno 55 volontera kroz tri dana u vrijeme misnih slavlja.

Na događanju „22. Ludbreška biciklijada“ dvoje djelatnika s vozilom Društva bilo je u pratnji na ruti cca 12 km.

Mjerenja tlaka, šećera i kisika u krvi na vanjskom prostoru za sve mještane općina i grada napravljeno je u 5 navrata i to na ludbreškom placu 2 puta, u Malom Bukovcu jednom te za umirovljenike grada Ludbrega 2 puta.

Edukaciju iz područja prve pomoći za vozače slušalo je 193 kandidata kroz 16 tečajeva, dok je zaštitu na radu odslušalo i položilo 6 kandidata u tri navrata.

U prvih 11 mjeseci 2023. godine kroz 16 redovnih i 2 izvanredne akcije organizirane od strane Društva odazvalo se 596 darivatelja, što je za 290 darivatelja više nego 2022. godine u istom razdoblju. Kroz akcije prikupljena je 741 doza krvi, što je za 429 doza više nego prošle godine u istom vremenskom razdoblju. Zajedno s transfuzijom u Varaždinu prikupljeno je 1004 doza krvi.

U mjesecu veljači zaposleno je 20 gerontodomaćica koje aktivno brinu o 161 korisniku i zajedno s djelatnicima Društva obilaze 73 osobe koje trebaju pomoć u vidu hrane, lijekova, prijevoza do liječnika, ljekarnika, Centra za socijalnu skrb i drugih institucija važnih za život.

Do kraja godine biti će podijeljeni paketi hrane u iznosu od 2.196,00 eura koji su prikupljeni kroz humanitarnu akciju „Solidarnost na djelu“.

Sve pobrojane aktivnosti dokaz su da Gradsko društvo Crvenog križa Ludbreg u sustavu ci­vilne zaštite uspješno izvršava svoje zadaće, prije svega u mirnodopskom razdoblju te je spremno odazvati se na krizne situacije.

Gradsko društvo Crvenog križa Ludbreg raspolaže sa zalihama određenih materijala za izvan­redne situacije:

* šator finski „Ruphall“ (kapacitet 80 ležajeva)
* šator „Sattler“ (kapacitet 20 ležajeva)
* šator „Kozara“ (kapacitet 10 ležajeva) - 2 komada
* šator vojni (kapacitet 10 ležajeva) - 2 komada
* šator mali zapovjedni - 2 komada
* vreća za spavanje - 30 komada
* krevet poljski s madracem - 14 komada
* madraci debeli „Skaj“ - 26 komada
* metalna nosila -13 komada
* aluminijska nosila - 3 komada
* vojnička nosila - 14 komada
* prsluk crveni HCK - 33 komada
* prsluk narančasti HCK - 43 komada
* jakna HCK 2 - 21 komada
* ruksak HCK - 3 komada
* deka - 200 kom
* torbica prve pomoći - 30 komada (istekao rok uporabe, nisu više sterilni)
* torba prve pomoći velika - 1 komad
* agregat za električnu struju - 2 komada
* posuda za distribuciju jela „Manjirka“ - 7 komada
* posuda za vodu 240 L.

Društvo je razmjerno malo i trenutno ima zaposlene 2 djelatnice, no početkom 2024. godine zaposlit će se je­dan vozač na puno radno vrijeme, a tu je i 20 gerontodomaćica te osoba za logistiku jer je ove po­slove vrlo teško odrađivati sa samo dvoje ljudi, a dodatno je na raspolaganju 5 osoba u sklopu psihosocijalne pomoći i 3 osobe za edukacije prve pomoći.

U slučaju većih incidenata i katastrofa Gradsko društvo Crvenog križa Ludbreg može računati i na opremu nacionalnog društva Hrvatskog Crvenog križa te na pomoć drugih lokalnih Društva.

2.6. Ostale operativne snage

**Lovačka društva**

Postoje dvije udruge iz područja lovstva na području Općine Martijanec i to: Lovačko društvo „Šljuka“ Martijanec i Udruženje za lov, ribolov i zaštitu prirode „Zelengaj“ Martijanec. Udruge okupljaju ukupno pedesetak članova od kojih su gotovo svi aktivni.

Udruge se financiraju isključivo članarinama. Aktivnosti Društava su uzgoj, zaštita, lov divljači, zaštita prirode i čovjekove okoline, odgoj i izobrazba lovaca uz podizanje lovačke etike, organiziranje, razvijanje i unapređenje lovnog streljaštva i lovne radne kinologije. Osim lova, Udruženje „Zelengaj“ se bavi i unapređenjem ribolova i ribolovne kulture.

Lovačko društvo „Šljuka“ ima u vlasništvu lovački dom od oko 130 m², a članovi su zaduženi za njegovo održavanje, kao i uređivanje i održavanje okoliša oko lovačkog doma i strelišta, gospodarenje volijerama i ostalom imovinom Društva.

Članstvo oba Društva se po potrebi može uključiti u aktivnosti sustava civilne zaštite.

**Osnovna škola Martijanec**

Trenutno je, u školskoj godini 2023./2024., u Osnovnoj školi Martijanec zaposleno 50-ak djelatnika, od kojih nekolicina radi na dvije škole. Nastava je u potpunosti stručno zastupljena. Osnovnu školu Martijanec trenutno polazi 200-tinjak učenika koji su raspoređeni u 14 razrednih odjela, podjednako u razrednoj i predmetnoj nastavi.

Učenici se mogu uključiti u provođenje mjera civilne zaštite i to posebno u logističkim poslovima i poslovima pružanja prve pomoći.

Ne postoje posebni projekti koji bi bili vezani uz civilnu zaštitu, već su iste aktivnosti uključene u preventivne programe sigurnosti učenika te vježbe evakuacije i spašavanja koje se provode sukladno zakonskim odredbama. Godišnji plan rada i školski kurikulum dostupni su na službenoj web stranici Osnovne škole Martijanec.

3. SKLONIŠTA

U općini Martijanec nema skloništa osnovne zaštite. Sklanjanje stanovništva i materijalnih dobara predviđeno je u uređenim podrumskim zaklonima.

Zbrinjavanje ugroženog stanovništva moguće je provesti u školi te društvenim domovima.

4. ELEMENTARNE NEPOGODE

Župan Varaždinske županije donio je dana 24. svibnja 2023. godine Odluku o proglašenju prirodne nepogode zbog poplava na području 4 grada i 19 općina, među kojima i na području Općine Martijanec (KLASA: 920-03/23-01/2, URBROJ: 2186-02/1-23-28).

Župan Varaždinske županije donio je dana 24. svibnja 2023. godine Odluku o proglašenju prirodne nepogode zbog klizanja, tečenja, odronjavanja i prevrtanja zemljišta na području 5 gradova i 15 općina, među kojima i na području Općine Martijanec (KLASA: 920-03/23-01/2, URBROJ: 2186-02/1-23-29).

Dugotrajne kiše početka svibnja uzrokovale su veliku materijalnu štetu na poljoprivredi, poljoprivrednom i građevinskom zemljištu, građevinama, opremi, javnoj infrastrukturi i prometu i to u vremenskom razdoblju od 7. do 17. svibnja 2023. godine, što je potvrdilo Općinsko povjerenstvo za procjenu šteta od prirodnih nepogoda za područje općine Martijanec.

5. EPIDEMIOLOŠKE I SANITARNE NESREĆE

Na području općine Martijanec tijekom 2023. godine nije bilo sanitarnih nesreća, a11. svibnja 2023. godine proglašen je kraj epidemije bolesti COVID-19 uzrokovane virusom SARS-CoV-2 u cijeloj Hrvatskoj*,* što je opisano u prethodnim poglavljima.

6. FINANCIRANJE SUSTAVA CIVILNE ZAŠTITE

Iz Proračuna Općine Martijanec za 2023. godinu po pozicijama koje su od interesa za sustav civilne zaštite i u provođenju aktivnosti pravnih osoba, službi i udruga koje se u okviru svoje djelatnosti bave određenim oblicima civilne zaštite izdvojena su određena financijska sredstva koja će biti prikazana u Godišnjem izvještaju o izvršenju Proračuna Općine Martijanec u 2023. godini.

*Tablica 2: Prikaz financijskih sredstava utrošenih iz općinskog proračuna za djelovanje sustava civilne zaštite na području Općine Martijanec u 2023. godini*

|  |  |  |  |
| --- | --- | --- | --- |
| Red. br. | Organizacija | UKUPAN IZNOS (EUR) | |
| 01.01.-30.11. 2023. | Procjena do kraja godine |
| 1. | Vatrogasna zajednica općine Martijanec | 32.277,35 | 34.600,00 |
| 2. | Dobrovoljna vatrogasna društva – direktne investicije | / | / |
| 3. | HGSS - Stanica Varaždin | 730,00 | 1.430,00 |
| 4. | Gradsko društvo Crvenog križa Ludbreg | 4.120,94 | 4.486,48 |
| 5. | Civilna zaštita - ostalo | 2.288,75 | / |
| Ukupno | | **39.417,04** | **40.516,48** |

7. PREVENTIVNE AKTIVNOSTI I NADZOR

U svrhu provedbe Programa aktivnosti u provedbi posebnih mjera zaštite od požara od interesa za Republiku Hrvatsku u 2023. godini, vatrogasne postrojbe s područja Općine Martijanec tijekom ljetne sezone pojačale su preventivne aktivnosti, posebice one koje su vezane uz sprečavanje nastanka i širenja velikih požara raslinja.

8. ZAKLJUČAK

Općina Martijanec ima izrađene planske dokumente iz područja civilne zaštite. Planom djelovanja civilne zaštite Općine Martijanec razrađene su mjere mogućeg sprječavanja, otklanjanja i ublažavanja procijenjenih prijetnji i rizika.

Općina Martijanec kontinuirano ulaže u civilnu zaštitu kroz ljudske i materijalne resurse. Kontinuiranim ulaganjem, edukacijom i uvježbavanjem snaga civilne zaštite unaprijedila je postojeću razinu spremnosti u odgovoru na moguće prijetnje i rizike.

Unapređenje sposobnosti pojedinih službi i tijela za sudjelovanje u aktivnostima civilne zaštite detaljnije je naznačeno u godišnjem Planu razvoja sustava civilne zaštite na području Općine Martijanec za 2024. godinu.

Martijanec, 20. prosinca 2023.

OBRAZLOŽENJE

uz Analizu stanja sustava civilne zaštite

Općine Martijanec u 2023. godini

PRAVNI TEMELJ

Člankom 17. stavak 1. podstavak 1. Zakona o sustavu civilne zaštite („Narodne novine“, broj 82/15, 118/18, 31/20, 20/21 i 114/22) predstavničko tijelo, na prijedlog izvršnog tijela jedinice lokalne i područne (regionalne) samouprave u postupku donošenja proračuna razmatra i usvaja godišnju analizu stanja sustava civilne zaštite. Sadržaj smjernica, analize stanja i godišnjih planova razvoja sustava civilne zaštite jedinica lokalne samouprave propisan je Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/21).

Člankom 31. Statuta Općine Martijanec („Službeni vjesnik Varaždinske županije“, broj 10/13, 24/13, 18/18, 09/20, 14/21 i 14/23) Općinsko vijeće Općine Martijanec donosi opće i druge akte kojim ureduje pitanja iz samoupravnog djelokruga Općine Martijanec.

RAZLOZI UPUĆIVANJA PRIJEDLOGA

Zakon o sustavu civilne zaštite („Narodne novine“, broj 82/15, 118/18, 31/20, 20/21 i 114/22) (u daljnjem tekstu: Zakon) u bitnome je promijenio sustav zaštite i spašavanja, odnosno stupanjem na snagu ovog Zakona prestao je važiti Zakon o zaštiti i spašavanju („Narodne novine“, broj 174/04, 79/07, 38/09 i 127/10).

Reformom postojećeg sustava zaštite i spašavanja na temelju novog koncepta sustava civilne zaštite nastavlja se ranije započeta decentralizacija sustava i implementiraju odredbe Ustava Republike Hrvatske prema kojima je civilna zaštita jedan od poslova iz samoupravnog djelokruga lokalne samouprave obavljanjem kojih se ostvaruju neposredne potrebe građana te potpuna funkcionalna integracija sposobnosti civilne zaštite na svim razinama jedinstvenog sustava, pojednostavnjuju procedure uz primjenu operativnih načela djelovanja sustava i uređuju nadležnosti u zapovijedanju operativnim snagama na svim razinama sustava.

Aktivnosti Općine Martijanec do donošenja Zakona bile su organizirane temeljem Zakona koji je prestao važiti, a aktivnosti temeljem Zakona nisu realizirane jer nisu doneseni provedbeni akti temeljem kojih bi se organizirao sustav civilne zaštite. Danom stupanja na snagu Zakona prestaju važiti:

* Pravilnik o određivanju gradova i naseljenih mjesta u kojima se moraju graditi skloništa i drugi objekti za zaštitu („Narodne novine“, broj 2/91),
* Pravilnik o tehničkim normativima za skloništa („Narodne novine“, broj 53/91),
* Pravilnik o održavanju skloništa i drugih zaštitnih objekata u miru („Narodne novine“, broj 45/84),
* Pravilnik o uvjetima pod kojima se u miru skloništa mogu davati u zakup („Narodne novine“, broj 98/01).

Slijedom navedenog i temeljem Zakona izrađena je Analiza stanja sustava civilne zaštite Općine Martijanec u 2023. godini.

SREDSTVA POTREBNA ZA PROVOĐENJE ZAKLJUČKA I NAČIN NJIHOVA OSIGURANJA

Za provedbu ovog zaključka nisu potrebita financijska sredstva iz Proračuna Općine Martijanec.